Source: http://www.bihon.ro/meciurile-nu-sunt-inca-decisive/1626191
Timestamp: 2017-10-18 09:14:32+00:00

Document:
„Meciurile nu sunt încă decisive” - BIHON
„Meciurile nu sunt încă decisive”
la	17. martie 2016 16:17
CSM CSU Oradea dispută vineri, de la ora 20:00, partida de acasă cu CSU Atlassib Sibiu.
All Star Game Oradea 2016 - Votează aici!
Final dezastruos de meci
După o serie de 13 meciuri victorioase, baschetbaliştii orădeni au suferit două eşecuri, în faţa principalelor contracandidate la titlul ediţiei, Steaua CSM EximBank şi U BT Cluj-Napoca. Oficialii echipei noastre consideră însă că aceste eşecuri nu trebuie dramatizate.
„Aşa cum nu am făcut nuntă după atâtea victorii, cred că nu trebuie să facem înmormântare după aceste două înfrângeri. Poate că pe undeva este bine că am pierdut acum, în sezonul regulat, când meciurile nu sunt încă decisive. Era mai grav decă am fi pierdut în Final Four-ul cupei sau în play-off”, ne-a declarat managerul CSM CSU Oradea, Şerban Sere.
La rândul său, antrenorul Cristian Achim afirmă că echipa trebuie să înveţe din greşelile comise. „Trebuie să tragem învăţămintele care se impun din aceste eşecuri şi să încercăm să nu mai repetăm erorile din meciurile respective. Deocamdată, partidele nu au un caracter decisiv. În mod cert, ne vom mai întâlni cu acele echipe în meciuri decisive. Atunci, datele problemei se vor schimba pentru toată lumea”, spune tehnicianul orădean.
Vor să se reabiliteze
CSM CSU Oradea întâlneşte vineri seară CSU Atlassib Sibiu, cu începere de la ora 20:00, la Arena „Antonio Alexe”. Va fi cea de-a patra partidă dintre cele două echipe din acest sezon. CSM CSU a câştigat precedentele trei întâlniri, scoruri 89-68 şi 83-79 la Sibiu, respectiv 91-77 la Oradea. Prin prisma acestor rezultate, echipa noastră este favorita partidei de vineri, dar niciun meci nu seamănă cu altul. CSU Atlassib este o echipă capabilă să bată favoritele, aşa cum a făcut-o cu U BT Cluj-Napoca, în returul primei faze, scor 66-65, sau cu Steaua CSM, chiar în etapa trecută, scor 106-79. Formaţia sibiană a lăsat o puternică impresie în urma acelui meci, în care a ridiculizat pur şi simplu pe Steaua, echipă care venea după 11 succese consecutive. CSU Atlassib a marcat atunci nu mai puţin de 20 de coşuri de trei puncte. Rămâne de văzut dacă sibienii vor putea juca la acelaşi nivel şi în partida de vineri, de la Oradea. Echipa noastră doreşte, bineînţeles, să se reabiliteze şi să-şi reia şirul victoriilor, după frustrantele eşecuri din meciurile cu Steaua CSM şi U BT Cluj-Napoca.
Taguri: baschet, CSM CSU Oradea, csu sibiu, oradea

References: CSM 
 CSM 
 CSM 

CSM 
 CSM 
 CSM 
 CSM